Abbas Əzimov

Abbas Əzim oğlu Əzimov () — idman jurnalisti, AFFA-da futbol muzeyinin direktoru, Azərbaycan Respublikasının əməkdar jurnalisti (2008).

 Həyatı 
Abbas Əzimov 19 dekabr 1936-cı ildə Bakı şəhərində anadan olub. Səkkizinci sinfi bitirəndən sonra Neft texnikumunu, sonra isə Bakı axşam məktəbini bitirib. Bakı neft texnikumunda oxuduğu illərdə 1956–1959-ci illərdə "Dinamo" cəmiyyətində əməkdar məşqçi Əfqan Səfərovun rəhbərliyi altında yüngül atletika ilə məşğul olmağa başlayıb. Həmin illərdə orta ixtisas məktəbləri arasında keçirilən spartakiadalarda iştirak edərək 5000 və 10000 metr məsafələrə qaçanlar arasında mükafata layiq yerləri tutub. Əmək fəaliyyətinə 1962-ci ildə Texnikumu bitirdikdən sonra Azərbaycan Dövlət Universitetinin filologiya fakültəsində təhsil almağa başlayıb və eyni zamanda Azərbaycan televiziyasında işləməyə başlayıb. O, ali məktəb tələbələri arasında keçirilən yarışlarda da uğurla çıxış edib, fəxri fərmanlarla təltif edilib. Uzun sürən xəstəlikdən sonra A.Əzimov 31 avqust 2018-ci il tarixdə vəfat edib.

 Fəaliyyəti 
Universitetdə olduğu illərdə hakimliyə başlayıb. 1962-ci ildə respublika, 1969-cu ildə isə Ümumittifaq dərəcəli hakim adını qazanmışdır. Onun idman jurnalistikasına gəlişi Valid Sənaninin adı ilə bağlıdır. Məşhur telejurnalist marağını nəzərə alaraq onu 1967-ci ildə idman proqramları redaksiyasına dəvət edib. 1962-ci ildən 1997-ci ilədək redaktor kimi fəaliyyətə başlayan Abbas Əzimov sonralar Azərbaycan Dövlət Televizya və Radio Verilişləri Şirkətində idman proqramları redaksiyasında baş redaktor müavini vəzifəsinədək yüksəlmişdir. 1980-cı ildə Moskvada keçirilən Yay Olimpiya Oyunlarında hakimlik edib və əməyinə görə xatirə medalına layiq görülüb. Bundan əlavə o, Avropa çempionatı, Avropa Kuboku, "Dostluq–84" və bir çox beynəlxalq turnirlərin hakimi olub. Abbas Əzimov 1964-cü ildən SSRİ Jurnalistlər İttifaqının üzvüdür. 1995-ci ilin idman yekunlarına görə A.Əzimov ilin ən yaxşı idman jurnalisti sayılıb. 1997-ci ildən Beynəlxalq İdman Jurnalistləri Assosiasiyasının (AİPS) üzvüdür. 1997-ci ilin aprelindən ömrünün sonuna qədər Azərbaycan Futbol Federasiyaları Assosiasiyasında AFFA-da işləyib. Azərbaycanın ən təcrübəli idman statisti kimi tanınan Abbas Əzimov 2008-ci ildən AFFA-da fəaliyyət göstərən futbol muzeyinin direktoru olmuşdur.

 Kitabları 
 "Neftçi-70";
 "Futbolumuzun futzal salnaməsi";
 "Xatirələrdə yaşayanlar";
 "Futbolumuz müstəqillik dövründə".

 Mükafatları 
Azərbaycan Respublikası Prezidentinin müvafiq sərəncamları ilə Abas Əzimov 5 mart 2008-ci ildə "Əməkdar jurnalist" fəxri adına, 21 dekabr 2016-cı ildə isə Azərbaycan Respublikası Prezidentinin fərdi təqaüdünə layiq görülüb.

 Həmçinin bax 
 Valid Sənani 
 Aqşin Kazımzadə 

 Xarici keçidlər 
 AFFA-nın əməkdaşı dünyasını dəyişib
 Bu il dünyasını dəyişən TANINMIŞLAR — Məmurlar, sənətçilər, jurnalistlər və… 

 İstinadlar 

Kateqoriya:Futbol hakimləri
Kateqoriya:Azərbaycanlı jurnalistlər
Kateqoriya:Azərbaycan jurnalistləri
Kateqoriya:Azərbaycan muzeylərinin direktorları
Kateqoriya:Azərbaycanın kişi jurnalistləri